ಕೈನಾಯಕರಿಗೆ ಬಿಜೆಪಿಗೆ ಆಹ್ವಾನಿಸಿದ ಸಚಿವ ಭೈರತಿ ಬಸವರಾಜ್! ದಾವಣಗೆರೆ: ಕಾಂಗ್ರೆಸ್ ನವರು ಯಾರೇ ಇದ್ದರು ಬಿಜೆಪಿಗೆ ಬರಬಹುದು ಎಂದು ಕರೆ ನೀಡುವ ಮೂಲಕ ಕೆಪಿಸಿಸಿ ಅಧ್ಯಕ್ಷ ಡಿಕೆಶಿಗೆ ಸಚಿವ ಭೈರತಿ ಬಸವರಾಜ್ ಟಾಂಗ್ ಕೊಟ್ಟಿದ್ದಾರೆ. ಇತ್ತೀಚೆಗೆ ಡಿ.ಕೆ. ಶಿವಕುಮಾರ್ ಕಾಂಗ್ರೆಸ್ ಬರುವವರು ಅಪ್ಲಿಕೇಶನ್ ಹಾಕಬಹುದು ಅನ್ನೋ ಹೇಳಿಕೆ ವಿಚಾರವಾಗಿ ತಿರುಗೇಟು ನೀಡಿರುವ ಭೈರತಿ, ಮುಂಬರುವ ತಾಲೂಕು ಪಂಚಾಯತ್, ಜಿಲ್ಲಾಪಂಚಾಯತ್ ಚುನಾವಣೆ ಇದ್ದು, ಕೈ ನಾಯಕರನ್ನ ಬಿಜೆಪಿಗೆ ಆಹ್ವಾನಿಸಿದ್ದಾರೆ. ದಾವಣಗೆರೆ ಜಿಲ್ಲೆಯ ಜಗಳೂರು ತಾಲ್ಲೂಕಿನಲ್ಲಿ ಸುದ್ದಿಗಾರರೊಂದಿಗೆ ಮಾತನಾಡಿದ ಅವರು, ನಾನು ಸ್ಥಳೀಯ ಮಟ್ಟದ ಚುನಾವಣೆ ಎದುರಿಸಿ ಗೆದ್ದು, ನಂತರ ಮಂತ್ರಿಯಾಗಿದ್ದೇನೆ. ನಾನು ಇಡೀ ಜಿಲ್ಲೆ ಸಂಚಾರ ಮಾಡುತ್ತಿದ್ದೇನೆ. ಕಾಂಗ್ರೆಸ್ ನವರು ಯಾರೇ ಆಗಲಿ ನಮ್ಮ ಬಿಜೆಪಿಗೆ ಬರಬಹುದು ಎಂದು ಆಹ್ವಾನಿಸಿದ್ದಾರೆ. ಕಾಂಗ್ರೆಸ್ ನಿಂದ ವಲಸೆ ಬಂದ ನಾಯಕರೆಲ್ಲರೂ ಕಮಲದ ಚಿಹ್ನೆಯಡಿ ನಾವು ಖುಷಿಯಾಗಿದ್ದೇವೆ. ನಮಗೆ ಯಾವುದೇ ತೊಂದರೆ ಇಲ್ಲ ಎಂದು ಸ್ಪಷ್ಟನೆ ಕೊಟ್ಟರು. ದಿನೇಶ್ ಗುಂಡೂರಾವ್ ಸಿಎಂ ರಾಜೀನಾಮೆ ಗೆ ಒತ್ತಾಯಿಸಿರುವ ಕುರಿತು ಪ್ರತಿಕ್ರಿಯೆ ನೀಡಿದ ಅವರು, ದಿನೇಶ್ ಗುಂಡೂರಾವ್ ಅವರದು ಏರ್ ಪೋರ್ಟ್ ರಸ್ತೆ ಮತ್ತು ಸಾಧರಹಳ್ಳಿ ಗೇಟ್ ನಲ್ಲಿ ಜಮೀನು ಹಗರಣವಾಗಿತ್ತು,ಆಗ ಇದ್ದ ಬಿಜೆಪಿ ಸರ್ಕಾರ ದಿನೇಶ್ ಗುಂಡೂರಾವ್ ಅವರ ರಾಜೀನಾಮೆ ಕೇಳಿದ್ರು ಅವರು ಕೊಟ್ಟಿದ್ದರಾ? ಭ್ರಷ್ಟಾಚಾರ ಆಗಿದ್ರೆ ದಾಖಲಿ ಬಿಡುಗಡೆ ಮಾಡಿ ಕೇಳಲಿ ಎಂದರು.